Harte geroer met projek ná Spar afbrandPersoneel help Albert Lithuli School se vensters was. (Foto: Facebook via Superspar Bela-Bela) Die Superspar in Bela-Bela in Limpopo moes in September sy deure sluit ná ŉ erge brand die winkel binne byna heeltemal verwoes het. Die eienaar van die Spar, Carel Coetzee, het egter besluit om die tragedie in iets positiefs te omskep. Eerder as om die 178 werknemers, van wie sommige al 17 jaar lank vir dié winkel werk, werkloos te laat, het Coetzee besluit om aan te hou om sy werknemers te betaal in ruil vir gemeenskapswerk wat hulle doen. Volgens inligting op die Superspar se amptelike Facebook-blad het Coetzee die I am Spar-projek begin wat daarop fokus om die gemeenskap te dien terwyl die Spar herbou word. Volgens mediaberigte het werknemers op 2 Oktober begin om dienste in Bela-Bela en die omliggende nedersettings te verrig. Personeel help by D.J. Thema Nyaope Rehabilitasiesentrum. (Foto: Facebook via Superspar Bela-Bela) “Sedertdien het werknemers meer as 30 000 uur gemeenskapsdiens gedoen,” het die Spar op Facebook laat hoor. Coetzee het vroeër aan Die Pos gesê dat die groep vir die volgende paar maande 30 uur per week diens in die Bela-Bela-gemeenskap sal verrig. Hulle het tot dusver al skole geverf, kerke gebou, skoolkinders met huiswerk gehelp, ŉ hand bygesit by ŉ rehabilitasiesentrum, groentetuine vir behoeftige gemeenskappe aangelê en nog baie meer. Verskeie sosialemediagebruikers het die Spar-span geloof vir die goeie werk wat hulle doen. Een sosiale gebruiker het op Facebook gesê: “Julle doen ŉ fantastiese werk met nederigheid. Ons waardeer julle as ŉ gemeenskap.” ŉ Ander een het gesê: “Aan die Spar-eienaar, jy is die tipe mens en leier wat in ons gemeenskap nodig is. In plaas daarvan om mense te laat gaan, het jy ŉ manier gekry om hulle op ŉ behulpsame wyse in te span. Jy is ŉ mens wat ons ondersteuning verdien.” Bela-Bela Superspar het gesê hulle het nog ŉ lang pad van herstel voordat hulle weer hul deure kan oopmaak, maar dat hulle hulself “toewy aan gemeenskapsdiens” tot dan. Coetzee wou nie aan Maroela Media kommentaar lewer nie.